runetrust/blame-folketinget-dk huggingface dataset:
Lars Aslan Rasmussen (S), 2019-03-26:
Som følge af offentlighedslovens § 44 skal justitsministeren fremsætte lovforslag om revision af offentlighedsloven, herunder anvendelse af obligatoriske postlister – først gennem en forsøgsordning, som blev iværksat den 1. januar 2015 hos relevante aktører, og senere gennem Ombudsmandens evaluering af ordningen.
Per Larsen (KF), 2025-05-20:
Vi Konservative har et stort ønske om at udbrede ordningen med sociale recepter, så de praktiserende læger sammen med kommunerne f.eks. kan ordinere, at de ældre får kontakt med civilsamfundet gennem et gymnastikhold, en strikkeklub, et kirkeligt samfund, en dartklub eller en anden forening, hvor det sociale fællesskab kombineres med en form for aktivitet.
Kristian Thulesen Dahl (DF), 2004-12-09:
Hr. Ole Sohn lader sig forvirre af, at der sker nogle ændringer, men i forbindelse med strukturreformen er det vigtigt at sige: Der bliver ikke nogen afskedigelser som følge af den, for når en opgave flytter fra et led i den offentlige sektor til et andet, så skal medarbejderne flytte med.
Thor Pedersen (V), 2007-09-06:
Og det, man i givet fald agter at gøre, hvis man definerer skattestoppet, som hr. Morten Bødskov gør det, er klokkeklart at bryde det løfte, man har givet, hvor man siger, at man vil overholde skattestoppet, indtil der har været et særligt udredningsarbejde, og det er vedtaget af et bredt flertal.
Mai Mercado (KF), 2018-05-04:
I virkeligheden kunne jeg måske godt tænke mig at løfte det op på et endnu højere ambitionsniveau, for hvis man skal imødegå mistrivsel, hvis man skal imødegå den psykiske sårbarhed, vi ser hos unge i dag, hvis vi skal blive bedre til at forebygge, er et klippekort så nok?
Pernille Rosenkrantz-Theil (EL), 2005-05-19:
Det er jo bl.a. det, der også er sigtet med den hjemmel, der er lagt op til her i § 58, stk. 4, om navngivning af parallelmedicin, at ud over at det ville kunne bidrage til at øge patientsikkerheden og trygheden for patienten, så vil det jo også have en positiv konkurrencemæssig effekt, fordi det vil gøre parallelimporteret medicin mere attraktiv.
Ole Birk Olesen (LA), 2014-03-25:
Det er faktisk et helt oprigtigt spørgsmål, og der skal ikke lægges noget polemisk i det, men jeg har læst og læst i det her lovforslag, og jeg kan ikke i lovforslaget se nogen begrundelse for, at det skulle være nødvendigt med en lov om offentliggørelse af de her materialer, for at der faktisk kan offentliggøres de her materialer.
Hans Kristian Skibby (DF), 2014-01-15:
Men det ændrer jo bare ikke ved en af de helt store udfordringer, der har været, nemlig at vi kan se, at den store krise, der har været i Danmark inden for den finansielle sektor, og som jo har kostet over 400 mia. kr., ser ud til at give det allerstørste girokort til de danske boligejere.
Pernille Vigsø Bagge (SF), 2011-05-10:
Men også for den enkelte er det at have forståelse for sin omverden, at kunne nogle sprog, også mere end to, at kende andre kulturer og forstå andre, som både ser anderledes ud og gør tingene på en anden måde, af allerstørste vigtighed, hvis man skal blive en demokratisk dannet medborger, som skal kunne begå sig i en verden, der i stigende grad handler, kommunikerer og samarbejder på kryds og tværs af landegrænser og regioner.
Kaare Dybvad Bek (S), 2023-05-03:
Det synes jeg er vigtigt at holde øje med, men det ændrer ikke ved, at det at gå ind og lave en lov for en certificering, som ikke er offentligt sanktioneret, har en masse konsekvenser, som jeg ikke synes giver mening at rode rundt med, fordi man ønsker sig, at oksekød eksempelvis i daginstitutioner ikke er halalcertificerede.
Elisabeth Arnold (RV), 1999-05-20:
Så det er vigtigt at slå fast, at det primære formål med undervisningen er, at alle talenter, som overhovedet findes, udnyttes til deres yderste grænse, og at de, der har brug for hjælp til at få udnyttet de talenter, de har - børn, der er længere om at komme i gang med at læse, længere om at komme i gang med særlige teknikker - får hjælp til det.
Peter Juel Jensen (V), 2011-02-08:
Hvis man i en ung alder aktivt vælger at sige, at man gerne vil trække sig tidligt ud af arbejdsmarkedet, og lægger en økonomi til rette efter det og selv kan finansiere det, så skal jeg ikke blande mig i, om man forlader arbejdsmarkedet på det ene eller det andet tidspunkt.
Villy Søvndal (SF), 1999-05-27:
Hr. Anders Fogh Rasmussen indledte sin tale med en beklagelse af de ting, der sker i Kosovo, en beklagelse, som alle formentlig deler, og derefter gjorde hr. Anders Fogh Rasmussen sig til talsmand for det synspunkt, at hvis man ikke havde haft EU-forbeholdet på forsvarsområdet, hvis man havde haft en forsvarspolitisk dimension i EU-samarbejdet, så kunne man bedre være gået ind i konflikten.
Tove Videbæk (KRF), 2002-04-10:
Den mulighed ophørte den dag, hun fyldte 67 år, og nu sidder hun derhjemme og venter bare på, at den nye udvidelse af ordningen træder i kraft, så hun igen kan komme i svømmehallen. Der er mange mennesker, der ligesom hende venter på det rundtomkring i hele landet.
Kristian Thulesen Dahl (DF), 2005-12-08:
Vi brugte også finanslovforhandlingerne til at sætte fokus på nogle af de flerårsaftaler, vi har, men hvor der er nogle områder, vi synes er særlig vigtige at få sat fokus på hele tiden, og her vil jeg gerne fremhæve specielt et område, som vi tog fat om, nemlig spørgsmålet om Kriminalforsorgen, altså fængselsvæsenet.
Hans Christian Schmidt (V), 2001-02-22:
Hvis de er inde og vurdere omkring naturen og den tålegrænse, der er, og hvis det i øvrigt er nogle ting, som de mener ligger i nærheden af - nøjagtig som ministeren sagde - særlige naturområder, så har man muligheden for at gå ind og sige det, og derfor er det i langt højere grad et spørgsmål om at bruge det.
Brian Mikkelsen (KF), 2010-04-29:
Og der er det ærlige svar, at vi sikrer virksomhederne de bedst mulige rammevilkår ved at lette omkostningerne for virksomhederne, det uærlige svar på udfordringen at bringe Danmark tilbage på vækstbordet er yderligere skatter og afgifter for virksomhederne og for privatpersonerne.
Lene Espersen (KF), 2003-12-10:
Det er selvfølgelig klart, at også forsvarsadvokaternes holdning vil blive belyst under det videre udvalgsarbejde. Sluttelig vil jeg sige, at konsekvenserne af lovforslaget, herunder konsekvenserne for Kriminalforsorgen, er afklaret i forbindelse med finanslovforhandlingerne.
Ole Stavad (S), 2002-10-03:
Vi havde gerne set, at vi havde fået indflydelse på kommissionens sammensætning - det havde vi faktisk forstået - ikke indflydelse på, hvilken af regeringens embedsmænd der skal ind, ikke indflydelse på de kommunale repræsentanter, men indflydelse på de fire - formanden plus de tre mere, der kommer udefra. På det sidste møde, vi havde med indenrigsministeren, kunne vi end ikke få at vide af de to ministre, indenrigsministeren og økonomi- og erhvervsministeren, hvilken formand man overvejede.
Karin Nødgaard (DF), 2008-12-11:
Det, der egentlig er formålet lige nu, er jo, at man skal nå ud til alle foreninger, og derfor vil jeg egentlig gerne spørge hr. Mogens Jensen, med hvilken begrundelse det er, at man egentlig gerne havde set, at der bliver lavet en meget videnskabelig undersøgelse.
Ole Birk Olesen (LA), 2015-01-22:
Der står jo i lovforslagets bemærkninger: »Det vil derfor være i strid med EUF-traktatens regler om de fri bevægeligheder og de principper, som kan udledes heraf, herunder princippet om ikke-diskrimination på grundlag af nationalitet, at stille krav om, at den entreprenør/leverandør, der vinder den udbudte opgave, skal beskæftige enten danske elever eller praktikanter«. Det her er tilsyneladende på nationaliteten.
Frank Aaen (EL), 1998-06-12:
Jeg har hørt flere sige, at de går ind for den tankegang, at ambulancen er skadestuens forlængede arm, et akut behandlings- og transportapparat, som hænger sammen med den senere behandling på sygehuset, og så er der sådan set ikke megen logik i, at det ikke er den samme ejer, der står for hele forløbet.
Hans Kristian Skibby (DF), 2020-03-24:
Så alt i alt er det rettidig omhu, som det også tidligere er blevet sagt her fra Folketingets talerstol, at vi nu beslutter det, som der lægges op til her, med at øge bidragene til Rejsegarantifonden og selvfølgelig også sikre, at det er staten, der går ind i forhold til et ekstraordinært lån.
Kristian Thulesen Dahl (DF), 1999-10-13:
Hvad kan ellers være begrundelsen for, at fru Lene Espersen sammen med fru Charlotte Antonsen og hr. Buksti overhovedet ikke vil være med til at prøve at skabe et sæt fælles spilleregler for en kommende folkeafstemning, så vi sikrer en minimumsperiode, der kunne garantere, at også de, der har det udgangspunkt, at debatten først kommer, når der er udskrevet en folkeafstemning, rent faktisk også kan være sikre på, at vi får en ordentlig debat?
Eyvind Vesselbo (V), 2010-05-21:
Når man ser det her beslutningsforslag, bliver man egentlig lidt glad over den udvikling, der ligesom har ramt Socialdemokratiet igennem det sidste stykke tid, fordi det her viser jo, at Socialdemokratiet nu sammen med Venstre, regeringen og Dansk Folkeparti er begyndt at fatte interesse for naturområdet.
Benedikte Kiær (KF), 2011-04-29:
Regeringen kan ikke støtte forslaget, og inden jeg forklarer, hvorfor vi ikke kan det, vil jeg sige, at jeg har bemærket, at Enhedslisten i deres forslag tilsyneladende har afgjort det kommende valg, da Enhedslisten agter at finansiere deres forslag gennem oppositionens respektive økonomiske planer.
Troels Ravn (S), 2020-10-30:
For Socialdemokratiet har det topprioritet at få genskabt borgernes tillid til skattevæsenet – et skattevæsen, hvor medarbejderne hver dag knokler og gør det godt, og hvor det er et politisk ansvar og en politisk opgave bl.a. at bekæmpe skatteunddragelse og aggressiv skatteplanlægning.
Ellen Trane Nørby (V), 2014-05-15:
Jo, men i modsætning til statsministeren har jeg sådan set deltaget i de europapolitiske forhandlinger, og det er jo sådan et punkt, hvor man godt kan ærgre sig over, at statsministeren ikke selv har sat sig i spidsen for at få lavet en bred europapolitisk aftale her i Folketinget
Rosa Eriksen (M), 2023-05-26:
Jeg har ikke nået at sætte mig fuldstændig ind i den rapport, vil jeg godt starte med at sige, men som spørgeren fremlægger det, skal vi have fokus på økonomi og overhovedet ikke på borgeren, lyder det næsten som om, og den intention deler vi selvfølgelig ikke i Moderaterne.
Bjarne Laustsen (S), 2004-11-30:
Jeg tror ikke, ministeren har problemer med korttidshukommelsen, ellers vil jeg selvfølgelig gerne hjælpe på vej og erindre om, at da vi behandlede sagen i foråret, slog vi til lyd for, at der skulle gøres noget ved netop det ene problem her med hensyn til at nedsætte timetallet fra 6 til 3, for at man kunne gennemføre SVU, men det var noget, regeringen afviste på det tidspunkt.
Leif Mikkelsen (LA), 2016-04-19:
I hvert fald kan jeg så indskrænke mig til at sige, at det her beslutningsforslag kan vi ikke støtte, og at vi sådan set er enige i de argumenter, der er blevet fremført indtil nu – både af udenrigsministeren og andre ordførere – om, at Danmark selvfølgelig ikke nu skal gå ind og blande sig i sammensætningen af dem, der skal føre fredsforhandlinger i Syrien.
Line Barfod (EL), 2010-10-28:
Jeg synes, det er et problem, når man fastholder det, som om der var blevet bygget en lang række bygninger på Christiania, som var ulovlige, når tilfældet var, at der siden 1989, som fru Pernille Frahm også var inde på, har været en lang proces med et meget tæt samarbejde med myndighederne, hvor man har gennemgået bygning for bygning og i 2004 faktisk sagde, at nu var der ikke flere bygninger, som skulle gennemgås, for nu var der enighed om, at det var sådan her, tingene skulle se ud.
Liselott Blixt (DF), 2020-11-19:
Jeg tror, jeg selv var med til at sende det derover, altså, jeg fulgte med, og jeg følger også med forslaget videre, fordi jeg synes, vi bliver nødt til at have noget på det rene i forhold til det, som ministrene siger, for jeg mener, det ligger uden for det, vi kan se på tal og forslag.
Kristian Jensen (V), 2009-05-26:
Jeg skal tilbyde en helt fri og gratis folkeoplysning, nemlig den folkeoplysning, at da de daværende regeringspartier, Socialdemokratiet og Det Radikale Venstre, i 1998 gennemførte pinsepakken, var der til de lovforslag, der var til anden behandling, 169 ændringsforslag.
Camilla Hersom (RV), 2014-09-09:
Vi synes, den samlede løsning er, at vi får analyseret det her i bund, tænkt os godt om og får lavet noget, som selvfølgelig først og fremmest kan svare på de behov, der er hos de mennesker, der er på arbejdsmarkedet, men som så sandelig også hænger sammen i forhold til det samfund, vi gerne vil have om 20, 30 og 40 år.
Jacob Jensen (V), 2008-04-10:
Det er selvfølgelig nogle elementer, man skal tage med i forhold til den effekt, som det samlet set vil få at foretage investeringer i infrastrukturen, men det er netop det, vi på baggrund af kommissionens rapport skal i gang med at kigge på: Hvor får vi den største effekt i forhold til både privatbilisme og privattransport i det hele taget og selvfølgelig også i forhold til erhvervstransport og godstransport?
Karen Hækkerup (S), 2014-03-12:
Det med at finde en løsning kan godt nogle gange være rigtig svært, når det drejer sig om udlændingepolitik, for sandheden er jo, at uanset hvor vi sætter grænsen for, hvem der må få lov til at være her, vil der altid være nogle, der er lige på den anden side, og det er en svær opgave for mig som justitsminister at skulle være den, der står på mål for at sige, at lige præcis ham eller hende må ikke få lov til at være her.
René Gade (ALT), 2016-12-07:
Der er nogle, der får store gevinster på det, men jeg vil sige, at dem, det går ud over her, kunne være de småsparere, der ikke er specielt ferme til at investere i aktier og kunne jo så måske, hvis vi antager at den her præmis er rigtig, få færre muligheder og mindre gode muligheder for at tjene penge på sådanne handler, men det gør egentlig ikke så meget for Alternativet.
Hans Kristian Skibby (DF), 2008-05-15:
I en situation som den, vi har nu, hvor der er højkonjunktur og stor beskæftigelsesproblematik rundtomkring i landet, er det altså en forudsætning, at de folk, som har ledige timer og stiller sig til rådighed - i hvert fald i forhold til at få dagpenge - også er til rådighed for arbejdsmarkedet.
Margrethe Vestager (RV), 1998-10-22:
Samtidig med, at de unge - børn så vel som lidt ældre unge - der uddanner sig, jo naturligvis er hovedpersoner i forhold til det at uddanne sig og derfor er med til at definere kvaliteten i forhold til den faktiske måde. Uddannelse til alle som målsætning betyder, at vi skal sørge for, at de, som har styrken, bruger den, uanset hvordan den defineres, men også at de, som mangler styrken, får de hensyn, der skal tages. Man kan selvfølgelig altid diskutere, hvad der skal prøves hvornår i ens liv.
Eva Kjer Hansen (V), 2006-04-28:
Domanmetoden er en meget intensiv og krævende metode, som blev oprettet helt tilbage i 1955 i USA, og den består bl.a. af en vidt gående fysisk træning i de fleste af døgnets timer på alle dage og af nogle yderst indgribende elementer, f.eks. den såkaldte masking, hvor barnet trækker vejret gennem en maske ca. 1 minut 60-100 gange daglig.
Lene Espersen (KF), 2002-04-30:
Men, tilføjes det, fordi der ligesom var en diskussion omkring ansvarliggørelse osv. her, har ministeren altså - for at sætte yderligere fokus på området - bedt sine embedsmænd om at tage kontakt til branchen for at få oplyst, hvilke skridt man i branchen har taget for at tilskynde virksomhederne til at leve op til retningslinjerne på området.
Karen Ellemann (V), 2008-05-30:
De Konservative, Dansk Folkeparti og Venstre ønsker at fremsætte følgende: Forslag til vedtagelse »Idet Folketinget konstaterer, at der er indgået en asylaftale, som indebærer en række forbedringer for afviste asylansøgere, herunder særligt for familier med børn, tages regeringens redegørelse til efterretning.
Tina Petersen (DF), 2011-05-30:
I Dansk Folkeparti kender vi rigtig mange handicappede mennesker, og vi ved også, at var der noget, de gerne ville, var det at betale millionærskat; de ville også gerne have lov til at være på arbejdsmarkedet; de ville faktisk gerne have lov til at være som alle os andre, men det er bare ikke altid muligt.
Mai Villadsen (EL), 2021-08-27:
Den kunne have taget ansvar og påbegyndt en længe ventet løsning på ligeløns- og velfærdsproblemerne sammen med Enhedslisten, sammen med SF og Dansk Folkeparti, som har stået klar til at sætte penge af til en reel løsning i mange, mange uger.
Pernille Blach Hansen (S), 2001-01-10:
Økosystemernes funktion er truet, og en lang række sjældne og truede arter vil kunne udkonkurreres af almindeligt forekommende arter.« Og er statsministeren derfor ikke enig i, at det er relevant at tage problemstillingen om heden og dens fremtid i Danmark op, og at det også vil komme til at indgå i drøftelserne om en kommende forhandling om en ammoniakhandlingsplan?
Sophie Løhde (V), 2025-11-06:
Okay, så vi må altså forstå på Liberal Alliances ordfører, at det fremover er staten, som skal til at drive sundsheds- og omsorgspladser lokalt, og som skal stå for at sikre patientrettet forebyggelse helt derude, tæt på, og levere hjemmebehandling i borgerens eget hjem.
Tove Videbæk (KD), 2004-12-16:
Som jeg sagde i min ordførertale, ser vi mange gode elementer i forslaget, men vi ser også nogle ulemper og nogle farer, og derfor vil jeg sige: Vi vil gerne være med til en bredere indsats i områder, som er truet af ghettoisering, og hvor der er brug for et ekstra skub for at fremme integration og sådan noget.
Jann Sjursen (KRF), 2003-04-08:
Vi synes jo, det er lidt mærkværdigt at opleve, at Dansk Folkeparti efter at have fremsat beslutningsforslag sammen med Kristeligt Folkeparti, om at man skulle indføre forbud mod eksklusivaftaler, nu fuldstændig er på vej væk fra det løfte, man har givet Kristeligt Folkeparti, dengang man fremsatte beslutningsforslaget, men jo altså også har givet vælgerne i spørgsmålet om eksklusivaftalerne, ved nu lige pludselig at kæde det sammen med en overgangsordning, som overhovedet ikke var inde i billedet, dengang Dansk Folkeparti besluttede sig for at gå sammen med Kristeligt Folkeparti om et beslutningsforslag om at få indført et forbud mod eksklusivaftalerne.
Pernille Frahm (SF), 2008-03-12:
Sådan som jeg forstår det, er det sådan, at regeringen, og herunder velfærdsministeren, skriver alle de smukke ord og på den måde giver borgerne - vælgerne - en fornemmelse af, at nu regner det med gaver, at nu kommer alle de gode ting: Ingen løsrevne lukkedage, som der står i teksten til finanslovforslaget, ingen løsrevne lukkedage.
Kirsten Brosbøl (S), 2010-02-25:
Så jeg vil da blot komme med den opfordring til hr. Jesper Langballe, at Dansk Folkeparti, hvis man gerne vil ind at have indflydelse på den revision, der nu skal komme på baggrund af evalueringen, melder ud på den konstruktive bane, hvad det er for nogle ting, man gerne vil have ændret, og så måske kommer lidt mere på banen og er med til at forberede den lovrevision.
Karina Adsbøl (DF), 2021-04-22:
Så havde ordføreren en række ting i forhold til forbedringer, som ordføreren oplistede, og Dansk Folkeparti har jo bl.a. foreslået minimumsnormeringer, også med hensyn til lovgivningen om en klippekortsordning og det at skrive omsorg ind i lovgivningen, men det afviste SF jo i forhold til at lave en ældrelov.
Pernille Rosenkrantz-Theil (EL), 2003-12-02:
Med denne her nye aftale har vi været med til at sikre, at handicappede studerende automatisk får udbetalt normal uddannelsesstøtte plus et tillæg, der svarer til den erhvervsindtægt, som ikkehandicappede studerende har mulighed for at tjene, mens de studerer, og det giver altså for første gang handicappede et reelt frit valg, når de skal uddanne sig på lige fod med andre studerende.
Brian Mikkelsen (KF), 2008-03-12:
Derfor er jeg også glad for spørgsmålet, for det får det jo op på bordet og på dagsordenen, og det gør, at kommunerne forhåbentlig bliver opmærksomme på den investering, der vil ligge i at investere lidt mere i skolekoncerter, så skolebørnene fik mulighed for at få den oplevelse.
Pernille Skipper (EL), 2019-01-15:
Noget af det, der er sket i den seneste tid, er jo, at vi har snakket rigtig meget om folkepensionsalder, og tilbage i november, tror jeg, var der en finansordfører fra Dansk Folkeparti, som sagde meget klart, at man ikke ville stemme for en stigning i pensionsalderen.
Frank Aaen (EL), 2005-11-08:
Det er jo f.eks. interessant, når det sådan afvises, at vi giver kompensation krone for krone, om jeg så må sige, fordi regeringspartierne altså lige i går har fremlagt en aftale om finansloven, hvor der står i som et afsnit, at når EU skærer i støtten til dansk landbrug, så skal der tilsvarende gives kompen sation fra statskassen.
Peter Westermann (SF), 2010-11-25:
Det er jo netop forfriskende at diskutere politik med andre end de vante spillere, særlig når det gælder skattepolitikken, hvor jeg jo så noterer mig, at socialministeren anerkender, at der også er givet finansierede skattelettelser – det må vel betyde, at der så også er givet ufinansierede skattelettelser.
Martin Henriksen (DF), 2008-12-19:
Mens modstanderne af regeringen har travlt med at skændes internt, kan man jo altid sådan undre sig lidt over, at i en tid med finansiel krise, og hvor vi ser tendenser til stigende arbejdsløshed, er det, som Socialdemokraterne vælger at bruge det meste af deres tid på at bekæmpe, at udlændinge på tålt ophold får strammet vilkårene.
Jørn Jespersen (SF), 2002-05-21:
Det, vi gennemfører, er det, vi sagde til vælgerne før valget, har statsministeren ofte sagt, og jeg tror ikke, uanset hvor mange retoriske evner man forsøger at udfolde, at man kan komme uden om, at der er tale om en ganske stor ændring af den danske Øststøttestrategi med det, der ligger her.
Pernille Vermund (NB), 2022-05-05:
Så jeg håber virkelig, at man, hvis man tager det her seriøst, også er villig til at se fuldstændig fordomsfrit på, at en uforholdsmæssig stor del af de kvinder, der bliver dræbt, bliver dræbt af partnere, som har indvandrerbaggrund.
Bjarne Laustsen (S), 2002-05-28:
Hvad er det, der er så galt ved, at de arbejdsgivere, der har et godt arbejdsmiljø, får pengene tilbage, og de, der ikke har det, er med til at betale en lille, mikroskopisk del af de mere end 20 mia. kr., som det dårlige arbejdsmiljø koster? Så kan det da ikke hjælpe noget, at man skyder det til hjørnespark og siger: Nu må vi se, hvad parterne kan komme ud med.
Karina Lorentzen (SF), 2008-05-08:
Vi har behandlet en rammebekendtgørelse, hvortil der er kommet nogle ekstremt kritiske høringssvar fra Datatilsynet, og derfor har vi simpelt hen foreslået, at der skal laves en høring om det her, så vi kan blive klogere, for vi mener i virkeligheden, at det her udgør basis for alt samarbejde i fremtiden.
Margrethe Vestager (RV), 2009-05-27:
Og jeg er sikker på, at hr. Peter Christensen kender den radikale skattepolitik og altså ved, at vi synes, at det er en fornuftig ting, at der fortsat betales topskat, for så bliver der en bedre social balance i et skattesystem, end hvis der ingen topskat er.
Elisabeth Geday (RV), 2006-11-28:
Hvorfor har hr. Ole Sohn mere ondt af den rengøringsassistent, som bliver sikkerhedsopsagt, fordi hun er på en offentlig kontrakt, end den rengøringsassistent, der er sikkerhedsopsagt, fordi hun er på en privat kontrakt, eller for den sags skyld den bygningsarbejder, som er ansat hos en underleverandør, og da hovedleverandøren skifter over til en anden underleverandør, så bliver vedkommende sagt op, fordi der er arbejdsmangel?
Trine Torp (SF), 2020-11-20:
Jeg har det generelt sådan, at de ting, der vedrører driften og livet her på Christiansborg og de beslutninger, der er her, godt må blive drøftet i Udvalget for Forretningsordenen, og jeg kan høre, at der ret bredt, også fra de partier, som ikke er repræsenteret i Præsidiet, er en interesse for at få lov at diskutere de her flagregler.
Per Clausen (EL), 2005-11-02:
Jeg har prøvet at beskrive, hvad vores baggrund for nu at tage fat på denne integrationsaftale er, og jeg tror da, at både Karen Jespersen og jeg selv, håber jeg, bliver klogere hen ad vejen, efterhånden som man arbejder med tingene og må lave nogle af de ting om, som man har gennemført.